Të nderuar përfaqësues të institucioneve,
I nderuar Z. Niklas Ström, Ambasador i Mbretërisë së Suedisë në Shqipëri,
I nderuar Z. Michele Ribotta, Përfaqësues i UN Women në Shqipëri,
Të nderuar partnerë ndërkombëtarë,
Të dashur kolegë, përfaqësues të shoqërisë civile dhe mediave,
zonja dhe zotërinj.
Në fillim, dëshiroj të shpreh një falenderim të sinqertë për të gjithë ju, për praninë tuaj sot dhe për kontributin tuaj të vazhdueshëm në mbështetje të barazisë gjinore, fuqizimit të grave dhe forcimit të demokracisë në Shqipëri.
Një falenderim i veçantë shkon gjithashtu për UN Women Albania, EDM dhe BIRN Albania, për punën profesionale, të pavarur dhe të bazuar në prova që kanë realizuar përmes këtij raporti, si dhe për bashkëpunimin e ngushtë me institucionet publike përgjatë gjithë këtij procesi.
Me duhet te theksoj se aktivitete te kwsaj natyre, kanw një rëndësi të veçantë për cilësinë e demokracisë sonë dhe për mënyrën se si ne e kuptojmë përfaqësimin politik në Shqipëri.
Raporti i Dytë i Trendeve i përgatitur nga EDM dhe BIRN Albania, me mbështetjen e UN Women Albania dhe Qeverisë së Suedisë, ofron një pasqyrë të qartë, të strukturuar mbi pjesëmarrjen, përfaqësimin dhe dukshmërinë e grave në politikë gjatë zgjedhjeve parlamentare të vitit 2025. 
Personalisht nw momentin qw u prezantova me draft raportin, sigurisht fillova tw reflekoj mbi gjetjet, parw kjo dhe nga prespektiva ime si grua nw politikw. 
Ai flet me të dhëna konkrete, të mbledhura nga institucione publike, monitorim mediatik dhe analiza digjitale, që na ndihmojnë të kuptojmë se ku kemi bërë përparim dhe ku vazhdojmë të kemi mangësi serioze.
Shqipëria ka bërë hapa të rëndësishëm në drejtim të barazisë gjinore. Kuadri ynë ligjor është ndër më të avancuarit në rajon dhe i përafruar me standardet ndërkombëtare. Kuotat zgjedhore dhe reformat institucionale kanë rritur ndjeshëm përfaqësimin e grave në Parlament dhe në qeveri.
Zgjedhjet e vitit 2025 prodhuan një Parlament me 35% gra deputete dhe një kabinet qeveritar me mbi 47% gra, duke e pozicionuar Shqipërinë mbi mesataren rajonale dhe europiane. Këto janë arritje reale, të cilat duhen njohur dhe vlerësuar si rezultat i reformave ligjore, mekanizmave të kuotave dhe angazhimit institucional ndër vite.
Ky raport na tregon se përfaqësimi numerik i grave është një arritje e rëndësishme, por për të pasur ndikim të plotë politik, është e nevojshme që ato të kenë pjesëmarrje të barabartë në vendimmarrje, konkurrencë elektorale dhe hapësirë publike.
Të dhënat tregojnë se, ndonëse 38.7% e kandidatëve në zgjedhjet e vitit 2025 ishin gra, ato përballen me një disavantazh strukturor në sistemin e listave të hapura dhe në mekanizmin e votës preferenciale. Vetëm 25% e mandateve të fituara përmes votës preferenciale u siguruan nga gra, ndërsa pa mekanizmat korrigjues të kuotave gjinore, përfaqësimi i tyre do të kishte rënë në vetëm 13.6%. Kjo tregon qartë se barazia formale në kandidim nuk përkthehet domosdoshmërisht në barazi reale në rezultate, dhe se pa ndërhyrje institucionale, pabarazitë ekzistuese do të riprodhoheshin.
Po ashtu, pozicionimi i grave në listat e mbyllura mbetet shpesh i pafavorshëm, veçanërisht në qarqet me pak mandate, ku renditja në listë përcakton drejtpërdrejt fatin elektoral. Vetëm rreth 30% e pozicioneve të para në listat e mbyllura iu dhanë grave, duke reflektuar jo mungesë kapacitetesh, por modele vendimmarrjeje brenda subjekteve politike që ende nuk garantojnë konkurrencë të barabartë.
Këto nuk janë vetëm shifra; ato përfaqësojnë barriera strukturore që mund të kapërcehen përmes rishikimit të politikave dhe ndërhyrjeve konkrete në mënyrën e përzgjedhjes dhe promovimit politik.
Një tjetër dimension kritik që nxjerr në pah raporti lidhet me dukshmërinë e ulët të grave në media. Gjatë fushatës zgjedhore, gratë përbënin vetëm 28.4% të personave të ftuar ose të cituar në edicionet informative dhe debatet politike në televizionet kombëtare. Ato u paraqitën më shpesh në role dytësore ose të kufizuara në çështje sociale, ndërsa temat qendrore të ekonomisë, sigurisë dhe reformave institucionale vijuan të dominoheshin nga zëra mashkullorë. Edhe në rastet kur ishin të pranishme, gratë kishin më pak hapësirë për të folur dhe për të ndikuar realisht debatin publik.
Raporti evidenton gjithashtu një fenomen shqetësues që shkon përtej përfaqësimit formal: dhunën me bazë gjinore në politikë, veçanërisht në hapësirat digjitale. Monitorimi tregon se gratë kandidate dhe deputete janë objekt i një niveli më të lartë sulmesh personale, gjuhe seksiste, diskreditimi dhe dezinformimi gjinor, sidomos gjatë momenteve kyçe të fushatës dhe pas shpalljes së rezultateve. 
Këto nuk janë raste të izoluara, por modele të përsëritura, që synojnë të dekurajojnë pjesëmarrjen dhe të kufizojnë zërin e grave në jetën publike.
Edhe rrjetet sociale, ndonëse ofrojnë mundësi të reja komunikimi dhe mobilizimi politik, nuk rezultojnë të jenë hapësira neutrale apo të barabarta. Përmbajtja politike e grave gjeneron mesatarisht më pak angazhim, ndërkohë që përballet me një nivel dukshëm më të lartë komentesh negative dhe gjuhë urrejtjeje. Pabarazitë në aksesin ndaj burimeve financiare për reklamim politik online e thellojnë edhe më tej këtë hendek, duke ndikuar drejtpërdrejt në shtrirjen dhe ndikimin e mesazhit politik të grave.
Këto gjetje na vendosin përballë një përgjegjësie të qartë institucionale. Kuadri ligjor për barazinë gjinore ekziston, por të gjithë ne duhet të punojmë më fort për zbatueshmërinë reale të tij, përtej përmbushjes formale të detyrimeve. 
Mediat kanë një rol kyç në garantimin e përfaqësimit të drejtë, të balancuar dhe të përgjegjshëm. Institucionet duhet të zhvillojnë mekanizma më efektivë për parandalimin dhe adresimin e dhunës me bazë gjinore në politikë, përfshirë edhe hapësirat digjitale, duke e trajtuar këtë fenomen si çështje demokratike dhe jo thjesht individuale.
Në këtë kuptim, raporti nuk duhet lexuar vetëm si një pasqyrë statistikore, por si një thirrje për reflektim politik dhe veprim institucional, në mënyrë që përfaqësimi i grave të mos mbetet një arritje numerike, por të shndërrohet në ndikim real dhe të qëndrueshëm në jetën publike.
Nuk duhet parë si një kritikë, por si një instrument reflektimi dhe veprimi. Ai na fton të kalojmë nga kuotat formale drejt barazisë reale; nga prania simbolike drejt ndikimit të vërtetë; nga tolerimi i pabarazive drejt adresimit të tyre me politika konkrete.
Në fund, dua të theksoj se barazia gjinore në politikë nuk është një çështje e grave, por një çështje e demokracisë, e përfaqësimit dhe e besimit të qytetarëve tek institucionet. Një demokraci ku gjysma e shoqërisë mbetet në periferi të vendimmarrjes nuk mund të jetë një demokraci e plotë.
Ju faleminderit për vëmendjen dhe për angazhimin tuaj në këtë diskutim të rëndësishëm.

